סדנת תאורה באולפן הטלוויזיה של האקדמית עמק יזרעאל במסגרת לימודי תואר בתקשורת
בניין הספרייה בתכנון האדריכל מנחם באר
מרכז הסימולציה להכשרת אחים ואחיות אקדמאיים באקדמית עמק יזרעאל על שם מקס שטרן
אנדרטה לזכר חללי מלחמות ישראל שלמדו במכללה
מעונות הסטודנטים.ות של המכללה האקדמית עמק יזרעאל
**המכללה האקדמית עמק יזרעאל ע"ש מקס שטרן** היא מכללה אקדמית, שהוסמכה על ידי המועצה להשכלה גבוהה להעניק לבוגריה תואר ראשון B.A ותואר שני M.A במגוון תחומים. המכללה פועלת כחברה לתועלת הציבור (חל"צ) ובתקצוב של הוועדה לתכנון ולתקצוב (ות"ת) של המועצה להשכלה גבוהה. המכללה ממוקמת בעמק יזרעאל בסמוך למושב תל עדשים ומול קיבוץ מזרע, בין נצרת לעפולה. 

נשיא המכללה הוא פרופסור יצחק הרפז. יושב ראש הוועד המנהל הוא המשנה לנשיא בית המשפט העליון בדימוס תיאודור אור, יו"ר חבר הנאמנים הוא מר בני זוסמן, יו"ר ארגון עולי מרכז אירופה ויו"ר רשת פסגות כרמל דיור מוגן. 

במכללה מתקיימת פעילות מחקרית ענפה, שבאה לידי ביטוי בפעילות יישומית בשטח ובפרסומים בספרות האקדמית הבינלאומית.

במכללה קיים מרכז קריירה אשר מכשיר ומלווה את הסטודנטים והבוגרים לאורך תקופת לימודיהם ולאחריה.

היסטוריה
--------

כבר באמצע שנות ה-40' פעל במושב תל עדשים מכון ללימודי הסביבה וגלריה לאמנות שנקראו "אוהל שרה", על שמה של שרה לישנסקי - האחות הראשונה בעמק, שהקימה את המרפאה הראשונה של קופ"ח כללית. המוסד הצנוע פעל באחת מכיתות בית הספר המקומי שפעל במושב והיה צר מלהכיל את הקהל. ב-1956 על קרקע בקצה המושב ובסמוך לכביש המחבר בין עפולה ונצרת, הונחה אבן הפינה למתחם שתכנן שמואל מסטצ'קין ויועד להרחיב את היקף הפעילות של המוסד. ב-1960 נחנך במקום מוזיאון "אוהל שרה" על ידי האומן אברהם (טושק) אמרנט - מרכז הפעילות התרבותית של מועצה אזורית עמק יזרעאל, כמרכז תרבות אזורי. בשבועות שבאו לאחר מכן נטעו סביבו ילדי המשקים באזור את העצים המעטרים כיום את המכללה. המטרה הייתה להקים "מוזיאון אשר יעלה עדות כבוד לשותפות האישה במערכות העלייה ובמאבק על העצמאות, בחיי החברה, העמל ובתנועת העבודה, בהגנה, במלחמה, בחזיתות היישוב ובגולה, בשדה הרוח, המדע והאמנות". לישנסקי הייתה אחותם של אשת נשיא המדינה, רחל ינאית בן צבי ושל הפסלת בתיה לישנסקי. היא התגוררה תקופה יחד עם יצחק בן-צבי בתל עדשים שהיה למרכז של ארגון "השומר" ומכאן הקשר בין לישנסקי ובין אדמת תל עדשים והעמק. לכן גם בטקס הנחת אבן הפינה ובחנוכת הבניין שהתקיימה ב-1964, נכחו הנשיא יצחק בן צבי ורעייתו ופסליה של בתיה לישנסקי, אחותם של רחל תמר ושרה, הוצגו במוזיאון. חלק מאותם פסלים עדיין מצויים בבניין ומוצגים בקומת הקרקע.
במבנה המוזיאון נפתח בשנות השישים מרכז למתן העשרה לתושבי האזור במדעי הרוח והחברה ובאומנות, שהפך למרכז לימודי שהפך למכללה.
ב-1973 החלו קורסים אקדמיים בכלכלה, מדעי המדינה, סוציולוגיה, חינוך וספרות באמצעות אוניברסיטת חיפה ו"אוהל שרה" הפך למכללה הרביעית שהוקמה בישראל. 
בין השנים 1973 - 1994 פעלה המכללה בשם "אוהל שרה" כשלוחה של אוניברסיטת חיפה ובשנת 1994 קיבלה האקדמית עמק יזרעאל הסמכה להענקת תארים אקדמיים לבוגריה ובכך הפכה לאחת המכללות האקדמיות הראשונות בישראל. המכללה נקראת על שם מקס שטרן, נדבן ותעשיין יהודי-אמריקאי יליד גרמניה.
בשנת 2005 פתחה המכללה מעונות סטודנטים בתחומי העיר עפולה, הנמצאים כ-4 קילומטרים מהקמפוס.

מסלולי לימוד
------------

המכללה מציעה 15 חוגי לימוד לתואר ראשון (במסלול חד חוגי או דו-חוגי) במקצועות הבאים:

* B.Sc במערכות מידע - התמחות בטכנולוגיות תוכנה וב-Data Science
* B.A בכלכלה וניהול - התמחות ב-Data Analist, חשבונאות, מימון ולוגיסטיקה
* בית הספר גורן לתקשורת חזותית משולב בתואר B.A רב תחומי במדעי החברה
* B.A בתקשורת - התמחות בתקשורת שיווקית ובניהול תוכן
* B.A בשירותי אנוש - התמחות בניהול משאבי אנוש וניהול ארגונים ללא מטרת רווח
* B.A במדעי ההתנהגות - התמחות בקנאביס רפואי, שילוב בקהילה ובהתערבות ראשונית
* B.S.W בעבודה סוציאלית
* B.A בפסיכולוגיה
* B.A בחינוך - התמחות בחינוך מיוחד וייעוץ חינוכי, נוער בסיכון וחינוך פעוטות
* B.A בקרימינולוגיה - התמחות בהתמכרויות התנהגותיות, ונוער בסיכון
* B.A בסוציולוגיה ואנתרופולוגיה
* B.A במדע המדינה - התמחות בממשל ויחסים בינלאומיים, ובתקשורת פוליטית, ביקורתית, פנימית וציבורית
* B.A במנהל מערכות בריאות
* B.A בסיעוד עם תעודת הסמכת אח/ות מטעם משרד הבריאות וכן הסבת אקדמאיים
* B.A ברב תחומי במדעי החברה

בנוסף, המכללה מציעה 8 חוגי לימוד לתואר שני במקצועות:

* M.A בפסיכולוגיה חינוכית
* M.A בפיתוח וייעוץ ארגוני
* M.A בייעוץ חינוכי - התמחות בהנחיית קבוצות
* M.A במנהל מערכות בריאות
* M.A בסיעוד - התמחות במנהיגות קלינית בסיעוד
* M.A במנהל ומדיניות ציבורית
* M.A בגרונטולוגיה קהילתית - התמחות בייעוץ גרונטולוגי
* M.A בפסיכולוגיה רפואית

בחלק מהחוגים מציעה המכללה מסלולים ישירים המשלבים לימודים לתואר ראשון ותואר שני ב-4 שנים בלבד.
כמו כן, המכללה מציעה בחלק מחוגי הלימוד את תוכנית "אופק ניהולי" המותאמת לאנשים עובדים ולכוחות הביטחון.

לבוגרי תואר ראשון קיימת האפשרות לבצע הסבת אקדמאים לתואר ראשון בסיעוד. בנוסף, במכללה ניתן בחלק מהחוגים לשלב יותר ממסלול לימודים אחד, ובסיום הלימודים מוענקת לבוגר תואר במתכונת דו-חוגית.

מכינה קדם אקדמית
----------------

במכללה פועל המרכז ללימודים קדם אקדמיים (מכינה) שבו לומדים סטודנטים חסרי תעודת בגרות או סטודנטים שמעוניינים לשפר את ציוני הבגרות ואינם עומדים בתנאי הקבלה לאקדמיה. במכינה נלמדים המקצועות: מתמטיקה ברמת 3 או 4 יח"ל, אנגלית ב-3 הרמות ההתחלתיות הנדרשות באקדמיה, אוריינות אקדמית, יישומי מחשב, קורסים ממדעי החברה (סוציולוגיה ופסיכולוגיה) וקורסים ממדעי הרוח (רטוריקה ותעמולה ומשטר ופוליטיקה). מכינת סתיו נמשכת כתשעה חודשים (אוקטובר עד יולי - שנה אקדמית), ומכינת אביב נמשכת כשישה חודשים (פברואר עד אוגוסט). לבוגרי המכינה הקדם אקדמית מוענקת תעודת גמר שבעזרתה משתלבים הבוגרים בלימודי תואר ראשון במכללה ללא היבחנות בבחינה הפסיכומטרית ובכך מתקבלים לחוגי הלימוד האקדמיים על סמך ציוני המכינה ולא על סמך הישגי העבר.

מרכזי מחקר
----------

בקמפוס המכללה פועלים שישה מרכזי מחקר מובילים בתחומם:

* המרכז הבינלאומי לגרונטולוגיה ולגריאטריה
* המרכז למחקר פעולה ולצדק חברתי
* המרכז למחקר והוראה פסיכוביולוגי
* מכון הגליל למחקר ויהדות ונצרות
* המכון להעצמה טכנולוגית
* מרכז לחקר מגוון חברתי ולקונפליקטים בין-קבוצתיים
* מכון ג'ין גודול ישראל

פעילויות נלוות
--------------

* **הוצאת ספרים אקדמית** - מתמקדת בספרי עיון ומחקר, מקוריים ומתורגמים הפונים לאנשי מקצוע ואקדמיה, לסטודנטים ולציבור הרחב.
* **רדיו קול יזרעאל** - המופעל על ידי הסטודנטים בחוג לתקשורת בתדר 106FM, ביישומון המכללה ובאינטרנט.
* **פסטיבל הטלוויזיה "שובר מסך"** - פסטיבל טלוויזיה המתקיים בכל שנה אשר נוהל עד שנת 2021 על ידי העיתונאי משה שלונסקי אשר שימש גם כמנהל מרכז הלימודים היישומיים בחוג לתקשורת. במסגרת הפסטיבל מוענק פרס "כד החלב על שם מוטי קירשנבאום" ליצירה טלוויזיונית מצטיינת, ומתקיימים בו פאנלים בנושאים פוליטיים, חברתיים ותרבותיים.
* **עיתון "הקיר"** - עיתון דיגיטלי המנוהל על ידי הסטודנטים בחוג לתקשורת ובו מפורסמות בכל שבוע כתבות אקטואליה וידיעות שמעניינות את קהילת החוג וציבור הסטודנטים והמרצים במכללה.

שכר לימוד
---------

שכר הלימוד במוסד (בלימודים לתואר אקדמי) הוא כמקובל באוניברסיטאות ובמכללות ציבוריות בישראל. חייל או בוגר שירות לאומי, שסיים שירותו החל מ-1 בינואר 2010, זכאי למלגת שכר לימוד מלאה עבור שנת לימודיו הראשונה לתואר ראשון (בהתאם להחלטה בדבר לימודי חיילים משוחררים במוסד להשכלה גבוהה בפריפריה).

קישורים חיצוניים
----------------

ויקישיתוף מדיה וקבצים בנושא **המכללה האקדמית עמק יזרעאל** בוויקישיתוף
* 

* אתר האינטרנט הרשמי של המכללה האקדמית עמק יזרעאל
* המכללה האקדמית עמק יזרעאל, ברשת החברתית פייסבוק

* המכללה האקדמית עמק יזרעאל, ברשת החברתית אינסטגרם
* מכללת עמק יזרעאל, דף שער בספרייה הלאומית
* דף הפייסבוק של בית הספר גורן לתקשורת חזותית באקדמית עמק יזרעאל
* אתר האינטרנט של אגודת הסטודנטים.ות
* אתר האינטרנט של פסטיבל שובר מסך
* דף הפייסבוק של פסטיבל הטלוויזיה "שובר מסך"
* מיכאל יעקובסון: סקירה אדריכלית על בניין הספרייה במכללת עמק יזרעאל, באתר 'חלון אחורי', 18 באוגוסט 2018
* מיכאל יעקובסון: סיבוב בבניין בית הספר גורן לתקשורת חזותית במכללת עמק יזרעאל, באתר 'חלון אחורי', 5 בספטמבר 2018
* מיכאל יעקובסון: סיבוב בבניין המנהלה במכללת עמק יזרעאל שתוכנן כמוזיאון, באתר 'חלון אחורי', 23 בספטמבר 2019
* המכללה האקדמית עמק יזרעאל ע"ש מקס שטרן, באתר "גיידסטאר ישראל"

הערות שוליים
------------

1. 1 2 3  לפי לוח 8 - סטודנטים במוסדות להשכלה גבוהה באתר המועצה להשכלה גבוהה, נכון לשנת הלימודים ה'תש"ף (2019–2020)
2. ↑  התקציב הרגיל של ות"ת לשנת הלימודים תשע"ג נספח 4
3. ↑  הקרן לעידוד השכלה גבוהה בפריפריה, באתר הקרן והיחידה להכוונת חיילים משוחררים

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007311920405171
* ISNI: 0000 0001 2150 0053
* LCCN: no2004023154
* VIAF: 122717538
* WorldCat: lccn-no2004023154

 |